Δημήτρης Καρβέλας

Ο Δημήτρης Καρβέλας (Αιγάλεω, 9 Οκτωβρίου 1957 - 30 Νοεμβρίου 2021, ύψος 1,93 μ.) ήταν Έλληνας καλαθοσφαιριστής και προπονητής καλαθοσφαίρισης αλλά και παράγοντας της ελληνικής καλαθοσφαίρισης (General/Technical Manager). Ήταν ο τεχνικός υπεύθυνος της Ομοσπονδίας για την Εθνική Ομάδα των Νέων με την οποία κατέκτησε το χάλκινο μετάλλιο στο Πανευρωπαϊκό Πρωτάθλημα της Β' Κατηγορίας το 2016 στη Χαλκίδα, κερδίζοντας στο Μικρό Τελικό τους Κροάτες. Ακόμα, έχει κατακτήσει το χρυσό μετάλλιο με τη χρυσή γενιά των 97άρηδων στο Πανευρωπαϊκό Πρωτάθλημα της Α' Κατηγορίας στο Βόλο το 2015, κερδίζοντας τους Τούρκους στον τελικό, ενώ την ίδια χρονιά διετέλεσε το ρόλο του τεχνικού υπευθύνου της Εθνικής Ελλάδος στην ηλικία των Κ-20 στο Παγκόσμιο Πρωτάθλημα στο Ηράκλειο Κρήτης κατακτώντας την τέταρτη θέση, χάνοντας στο Μικρό Τελικό από τους Τούρκους. Το 2017 πάλι με μάνατζερ το Δημήτρη Καρβέλα, η Εθνική Ομάδα Νέων Ανδρών κατέκτησε το χρυσό μετάλλιο στο Πανευρωπαϊκό Πρωτάθλημα που διεξήχθη στην Κρήτη. Απεβίωσε σε ηλικία 64 ετών στις 30 Νοεμβρίου 2021

Βιογραφία και καριέρα 
Ξεκίνησε την αθλητική του σταδιοδρομία από το εφηβικό τμήμα της ομάδας μπάσκετ του Αιγάλεω Α.Ο. και σε ηλικία 16 ετών προωθήθηκε στην πρώτη ομάδα, στην οποία αγωνίσθηκε ανελλιπώς για 9 συνεχείς περιόδους, από το 1973-1974 έως και το 1981-82. Το 1974 αναδείχθηκε δευτεραθλητής στην Α΄Κατηγορία της Ε.Σ.Κ.Α., ενώ τη διετία 1975-1976 έπαιξε με το Αιγάλεω στη Β΄Εθνική. Το 1982 σταμάτησε και ανέλαβε προπονητής της ομάδας, ενώ το 1983-84 ήταν βοηθός του Άρη Ραφτόπουλου. Συνέχισε σαν τεχνικός της ομάδας, με ελάχιστα διαστήματα απουσίας (το 1985-86 εργάσθηκε στην Ολυμπιάδα Αιγάλεω) , έως και τα τέλη του 1993. Στο διάστημα αυτό κατέκτησε έναν τίτλο Α΄Κατηγορίας Αθηνών (1988) ανεβάζοντας το Αιγάλεω στη Γ΄Εθνική, ενώ παράλληλα ήταν βοηθός του Στιβ Γιατζόγλου, στον Ολυμπιακό (1988-89 και 1989-90).

Επανήλθε στο Αιγάλεω το 2000, όταν ο σύλλογος αγωνίζονταν στη Β΄Εθνική. Την τριετία 2002-2004 ήταν ο βασικός προπονητής, κατακτώντας τον τίτλο της Β΄Εθνικής, έφτασε την ομάδα του Αιγάλεω για πρώτη φορά στα χρονικά στην Α2 Κατηγορία, όπου και την κράτησε την περίοδο 2004-05. Στη συνέχεια ανέλαβε το πόστο του τεχνικού διευθυντή και το φθινόπωρο του 2006 οδήγησε το Αιγάλεω στην Α1 Ανδρών ΕΣΑΚΕ, την κορυφαία διάκριση στην ιστορία του, σαν πρώτος προπονητής.

Τη διετία 2010-2011 απασχολήθηκε σαν team-manager στην ομάδα της ΑΕΚ, ενώ από την 1 Φεβρουαρίου 2012 επέστρεψε στην τεχνική ηγεσία του Αιγάλεω. Τις σεζόν 2013-14, 2014-15, 2015-16 διατέλεσε ρόλο General Manager στην ομάδα μπάσκετ της ΑΕ Νέας Κηφισιάς. Μετά την απόφαση της ομάδας να μην κατέβει στο πρωτάθλημα της Α1, αποχώρησε για την ομάδα του Φάρου Κερατσινίου, στην οποίο παρέμεινε καθ'όλη τη διάρκεια της σεζόν 2016-17 σε ρόλο General Manager και εξασφάλισε μέσω των play-off την άνοδο στην Α1 για πρώτη φορά στην ιστορία της. Λόγω της απόφασης πώλησης της θέσης του Φάρου, ο Δημήτρης Καρβέλας δεν εργάσθηκε σε άλλο σύλλογο, αλλά επέλεξε να παραμείνει ως τεχνικός υπεύθυνος στην Εθνική Νέων Ανδρών. Το 2020 ο Δημήτρης Καρβέλας κατείχε τη θέση του γενικού διευθυντή της ΚΑΕ Ηρακλής.

Έχει διατελέσει επίσης προπονητής των ομάδων Α.Ο.Ν. Αργυρούπολης (την οποία ανέβασε από τη Δ΄ΕΣΚΑ στην Α΄ΕΣΚΑ), ΑΛΦ Αλίμου, Ακαδημία Ηλιουπολης, Σουρμένων, Κρόνου Αγίου Δημητρίου, Αστέρα Εξαρχείων κ.α. Επί σειρά ετών, διετέλεσε μέλος του Δ.Σ. του Ερασιτέχνη Αιγάλεω Α.Ο.

Πηγές - Παραπομπές 

Καλαθοσφαιριστές Αιγάλεω
Έλληνες καλαθοσφαιριστές
Έλληνες προπονητές καλαθοσφαίρισης
Προπονητές καλαθοσφαίρισης Αιγάλεω